3500 йылдан ашыу рәссамдар Боронғо батшалыҡ осоронда уҡ һалынған ҡанундар һәм формаларға йәбешеп ятҡан, бер ҡабул ителгән принциптарҙы сит йоғонто ла, эске үҙгәрештәр ҙә ҡаҡшата алмаған[102]. Был художество стандарттарына һыҙыҡтар һәм формалар ябайлығы, һындарҙың яҫы проекцияһы, төпкөлдөң төшөрөлмәүе хас булған, шул рәүешле композицияның тәртибе һәм тигеҙлеге тәьмин ителгән. Буяуҙар минералдарҙан алынған: тимер рудаһынан — ҡыҙыл һәм һары охра, баҡыр рудаһынан — зәңгәр һәм йәшел буяу, ҡором менән күмерҙән — ҡара, эзбизташтан аҡ буяу эшләнгән.